ไทยติดเชื้อ “โควิด” เพิ่ม 365 ราย ดันยอดป่วยสะสมพุ่ง จ่อแตะหลักหมื่น ดับอีก 1
ไทยติดเชื้อ “โควิด” เพิ่ม 365 ราย ดันยอดป่วยสะสมพุ่ง จ่อแตะหลักหมื่น ดับอีก 1
ไทยติดเชื้อ “โควิด” เพิ่ม 365 ราย ดันยอดป่วยสะสมพุ่ง จ่อแตะหลักหมื่น ดับอีก 1
6 ม.ค. 2564

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดโรคติดเชื้อไวรัสโคโรนาสายพันธุ์ใหม่ (โควิด-19) หรือ ศบค. รายงานสถานการณ์การแพร่ระบาดของไวรัสโควิด-19 ในประเทศวันนี้ (6 ม.ค.64) ระบุพบผู้ป่วยยืนยันติดเชื้อรายใหม่ 365 ราย แบ่งเป็นผู้ติดเชื้อในประเทศ 250 ราย , ผู้ติดเชื้อในแรงงานต่างด้าวจากการคัดกรองเชิงรุก 99 ราย และผู้ที่เดินทางมาจากต่างประเทศ เข้าสถานกักกันที่รัฐจัดให้ (State Quarantine) 16 ราย
ทั้งนี้ ส่งผลให้จำนวนผู้ป่วยยืนยันสะสมในประเทศ ล่าสุดเพิ่มขึ้นเป็น 9,331 ราย แบ่งเป็นการติดเชื้อในประเทศ 7,249 ราย ติดเชื้อในกลุ่มแรงงานต่างด้าวจากการคัดกรองเชิงรุก 2,575 ราย และเป็นผู้เดินทางมาจากต่างประเทศ 2,082 ราย อยู่ในสถานที่กักกันที่รัฐจัดให้ 1,548 ราย รักษาหายป่วยเพิ่ม 21 ราย รักษาหายแล้วรวม 4,418 ราย มีผู้เสียชีวิตเพิ่ม 1 ราย ทำให้ตัวเลขผู้เสียชีวิตสะสม ขยับขึ้นเป็น 66 ราย
สำหรับผู้เสียชีวิตรายที่ 66 เป็น ชายไทยอายุ 63 ปี อาชีพพนักงานขับรถรับส่งแรงงานประเทศเพื่อนบ้านในพื้นที่สมุทรสาคร ภูมิลำเนาอยู่ที่ จ.พระนครศรีอยุธยา มีโรคประจำตัวคือ ความดันโลหิตสูง
วันที่ 27 ธ.ค.63 มีอาการป่วยด้วยไข้ ไอ น้ำมูก และเข้ารับการรักษาที่รพ.ใน จ.สมุทรสาคร และพบว่าอ็อกซิเจนในเลือดตกลงมาที่ 76% เอ็กซเรย์ปอดพบว่าปอดอักเสบตรวจหาเชื้อโควิด-19 ผลพบเชื้อ
วันที่ 30 ธ.ค.63 มีอาการหอบหืดมากขึ้น ต้องใส่ท่อช่วยหายใจจากนั้นย้ายไปเข้าห้องผู้ป่วยหนัก
วันที่ 31 ธ.ค.63 อาการไม่ดีขึ้น มีอาการไตวายร่วม ได้ทำการรักษาด้วยการฟอกเลือดทุกวัน
จนถึงวันที่ 5 ม.ค.64 ผู้ป่วยหัวใจหยุดเต้น แพทย์ได้ทำการช่วยตามขั้นตอน แต่ผู้ป่วยไม่ตอบสนองต่อการรักษา กระทั่งเสียชีวิตในเวลา 13.08 น. ด้วยระบบหายใจล้มเหลว อวัยวะภายในล้มเหลวหลายอวัยวะ